text: Незвычайныя памяткі ад пілігрымаў знаходзяць у скарбонках будслаўскага санктуарыя айцы бэрнардыны. Найчасцей гэта крыжыкі, ланцужкі, часам гадзіннікі і заручальныя парсцёнкі.
  Кусташ з Будслава а. Віктар Бурлака OFM расказаў, куды ідуць незвычайныя ахвяраванні і адкуль пайшла такая традыцыя.
  «Калі бачым у скарбонках такія рэчы, то дастаём і змяшчаем іх у адмысловы скарбец, — расказвае кусташ. — Гэта не здаецца ў ламбард і не перапрадаецца. Гэтыя рэчы праз саму інтэнцыю чалавека ахвяраваныя Пану Богу, нельга выкарыстоўваць іх у іншых мэтах».
  «Гэта сімвалічныя рэчы, а не нейкія надзвычайныя каштоўнасці. У іх свая гісторыя. Праз іх чалавек пакідае як бы частку свайго сэрца».
  Пробашч удакладняе, што гэтыя рэчы можна было б выкарыстаць для аздаблення пазалочаных шаты і рамы абраза.
  «Такая практыка існуе і ў іншых марыйных санктуарыях свету і Еўропы, — адзначае а. Віктар Бурлака OFM. — Таксама вотумамі, зробленымі ў форме рукі, нагі або сэрца, — аздабляюць алтары вакол цудатворных абразоў. Сэрца ў такіх вотумах — сімвал аздараўлення душы чалавека».
  «Найбольшыя цуды адбываюцца ў сэрцы чалавека. Іх нельга ўбачыць ці неяк вымераць, — дадае айцец Віктар. — Бываюць выпадкі, калі людзі прыходзяць і расказваюць свае гісторыі: пра аздараўленне пасля цяжкай аварыі ці нараджэнне дзяцей пасля доўгага часу бяздзетнасці».
  «Пасля ўсяго перажытага людзі прыходзяць да Маці Божай Будслаўскай, каб падзякаваць. Часта яны хочуць пакінуць памятку пра сваё аздараўленне: шмат разоў здаралася, што пакідалі гадзіннік, крыжык або ланцужок. Я ж заўсёды прашу, каб людзі запісвалі цуды аздараўлення».
  «Любое ахвяраванне ў скарбонцы — знак удзячнасці чалавека перад Богам і мы з павагай ставімся да гэтых часамі нечаканых знаходак», — дадае святар.
  «Тут варта згадаць прыпавесць пра ўдовін грош: жанчына кінула ў скарбонку толькі дзве лепты, але перад Богам яны мелі куды большую вартасць перад тымі, хто кідаў, маючы лішак» (пар Мк 12, 42).
  Кожную нядзелю ў 12.00 у санктуарыі Маці Божай Будслаўскай цэлебруецца Імша за здароўе усіх, хто просіць аб малітве перад абразом Маці Божай — т.зв. «складковая» Імша.
  Сёлета ўрачыстасці ў Будславе пройдуць 1 і 2 ліпеня і будуць прымеркаваны да 20-годдзя каранацыі папскімі каронамі абраза Маці Божай Будслаўскай.